দয়ামণি বার্লা

দয়ামণি বার্লা হলেন ভারতের ঝাড়খণ্ড রাজ্যের একজন ভারতীয় উপজাতি সাংবাদিক এবং কর্মী। তিনি পূর্ব ঝাড়খণ্ডে আর্সেলর মিত্তলের ইস্পাত কারখানার বিরোধিতায় তাঁর সক্রিয়তার জন্য উল্লেখযোগ্য হয়ে ওঠেন। উপজাতি কর্মীরা বলে থাকেন যে এই কারখানার প্রকল্প চল্লিশটি গ্রামকে উচ্ছেদ করবে।

সাংবাদিকতার জন্য বার্লা বেশ কয়েকটি মর্যাদাপূর্ণ পুরস্কার জিতেছেন। তিনি ২০১৪ সালের লোকসভা নির্বাচনে আম আদমি পার্টির প্রার্থী হিসেবে ঝাড়খণ্ডের খুঁটি লোকসভা কেন্দ্র থেকে প্রতিদ্বন্দ্বিতা করে পরাজিত হন।

 প্রাথমিক জীবন 
দয়ামণির জন্ম পূর্ব ভারতের ঝাড়খণ্ড রাজ্যের একটি উপজাতি পরিবারে (যাদের ভারতে আদিবাসীও বলা হয়)। তাঁর পরিবার ছিল মুন্ডা উপজাতির। দয়ামণির বাবা, এই অঞ্চলের অন্যান্য উপজাতিদের মতো, প্রতারণার শিকার হয়েছিলেন কারণ তিনি পড়তে পারতেন না এবং জমির ওপর তাঁর অধিকার প্রমাণ করার মতো কাগজপত্র তাঁর কাছে ছিল না। তাঁর বাবা একটি শহরে ভৃত্যের কাজ করতেন, আর তাঁর মা অন্য শহরে পরিচারিকার কাজ করতেন। দয়ামণি ঝাড়খণ্ডের স্কুলে পড়াশোনা করেছেন, কিন্তু ৫ম থেকে ৭ম শ্রেণী পর্যন্ত পড়ার সময় খামারে দিনমজুর হিসেবে কাজও করেছেন। মাধ্যমিক বিদ্যালয়ে নিজের পড়াশোনার খরচ চালিয়ে যাওয়ার জন্য, তিনি রাঁচিতে চলে এসে পরিচারিকার কাজ শুরু করেন এবং বিশ্ববিদ্যালয় পর্যন্ত পড়াশোনার খরচ যোগাতে তিনি একই ভাবে কাজ চালিয়ে গেছেন। সাংবাদিকতায় পড়াশোনা চালিয়ে যাওয়ার সময় তিনি মাঝে মাঝে রেলওয়ে স্টেশনে ঘুমোতেন।

 কর্মজীবন 
ঝাড়খণ্ড অঞ্চলের মুন্ডা জনগণ এবং অন্যান্য উপজাতি সম্প্রদায়ের অসংখ্য সমস্যার প্রতি দৃষ্টি আকর্ষণ করার জন্য বার্লা একটি জনপ্রিয় হিন্দি সংবাদপত্র প্রভাত খবরে কাজ করেন। তিনি ইণ্ডিয়ান সোশ্যাল অ্যাকশন ফোরাম ইন্সাফ-এর জাতীয় সভাপতি। তাঁর প্রথম দিকের সাংবাদিকতার কাজকে অ্যাসোসিয়েশন ফর ইণ্ডিয়া'স ডেভেলপমেন্ট (এইড)-এর মাধ্যমে একটি ছোট ফেলোশিপ দ্বারা সমর্থন করা হয়েছিল। বার্লার একটি চায়ের দোকান আছে এবং তিনি নিজেই সেটি চালান। কার্যকরভাবে এটি তাঁর সাংবাদিকতার কাজ এবং কর্মজীবনকে সমর্থন করে। তিনি সচেতনভাবে ব্যবসাটি বেছে নিয়েছিলেন কারণ চায়ের দোকানগুলি এমন জায়গা যেখানে সামাজিক বিষয়গুলি নিয়ে আলোচনা করা হয়।

 সক্রিয়তা 
ঝাড়খণ্ড অঞ্চল প্রাকৃতিক সম্পদে সমৃদ্ধ এবং অনেক সরকারি ও বেসরকারি কোম্পানি প্রাকৃতিক সম্পদ আহরণের কারখানা নির্মাণের জন্য জমি অধিগ্রহণ করেছে। যদিও উপজাতিদের ক্ষতিপূরণ পাওয়ার কথা, তবুও বেশ কিছু কর্মী অভিযোগ করেছেন যে তাঁরা পর্যাপ্ত ক্ষতিপূরণ পান না। আর্সেলর মিত্তল এই অঞ্চলে বিশ্বের বৃহত্তম ইস্পাত কারখানাগুলির মধ্যে একটি স্থাপনের জন্য ৮.৭৯ বিলিয়ন মার্কিন ডলার বিনিয়োগ করতে চান। গ্রিনফিল্ড ইস্পাত প্রকল্পের জন্য প্রয়োজন  জমি এবং একটি নতুন বিদ্যুৎ কেন্দ্র। বার্লার মতে, এতে চল্লিশটি আদিবাসী গ্রাম উচ্ছেদ হবে। বার্লা এবং তাঁর সংগঠন, আদিবাসী, মূলবাসী, অস্তিত্ব রক্ষা মঞ্চ (উপজাতি ও আদিবাসীদের পরিচয় সুরক্ষা ফোরাম) যুক্তি দেয় যে, ব্যাপক স্থানচ্যুতি ঘটানোর পাশাপাশি, এই প্রকল্পটি এলাকার বন ধ্বংস করবে। এটি জলের উৎস এবং বাস্তুতন্ত্রকেও প্রভাবিত করবে, যার ফলে পরিবেশ এবং আদিবাসীদের জীবিকা নির্বাহের উৎস হুমকির মুখে পড়বে। আর্সেলর মিত্তল তাঁদের পক্ষ থেকে বলেছেন যে তাঁরা স্থানীয় জনগণের জমি দখল করতে চান না এবং তাঁরা সকল অংশীদারদের সাথে আলোচনা করতে ইচ্ছুক। কিন্তু বার্লা পাল্টা বলেন যে জীবিকা নির্বাহকারী উপজাতি সম্প্রদায়গুলি তাদের জন্মভূমি থেকে বিচ্ছিন্ন হয়ে বেঁচে থাকবে না এবং তাদের এই ক্ষতির পূরণ করা যাবে না।

২০১৩ সালে চলচ্চিত্র নির্মাতা লীনা মণিমেখলাইয়ের ব্যালাড অফ রেজিস্ট্যান্স তথ্যচিত্রের বিষয়বস্তু ছিল বার্লার কর্মীদের কাজ।

 পুরস্কার 
বার্লা ২০০০ সালে গ্রামীণ সাংবাদিকতার জন্য কাউন্টার মিডিয়া পুরস্কার এবং ২০০৪ সালে ন্যাশনাল ফাউণ্ডেশন ফর ইণ্ডিয়া ফেলোশিপ জিতেছিলেন। কাউন্টার মিডিয়া পুরস্কার সাংবাদিক পি. সাইনাথের এভরিওয়ান লাভস এ গুড ড্রাউট বই থেকে প্রাপ্ত রয়্যালটি দ্বারা অর্থায়ন করা হয় এবং এই পুরস্কার গ্রামীণ সাংবাদিকদের দেওয়া হয়, যাঁদের কাজ (প্রায়শই অসাধারণ) ভারতের রাজ্য বা জাতীয় পর্যায়ে বৃহত্তর সংবাদমাধ্যম উপেক্ষা করে বা এমনকি চুরিও (নিজের নামে চালিয়ে দেওয়া) করে। ২০১৩ সালে, তিনি একটি আন্তর্জাতিক এনজিও, কালচারাল সারভাইভাল দ্বারা প্রদত্ত এলেন এল. লুটজ আদিবাসী অধিকার পুরস্কারের প্রাপক ছিলেন। ২০২৩ সালে, ম্যাসাচুসেটস লোয়েল বিশ্ববিদ্যালয় তাঁকে গ্রিলি পিস স্কলার হিসেবে মনোনীত করে।

 আরও দেখুন 

 জাসিন্তা কেরকেট্টা
 অভয় জাক্সা

 তথ্যসূত্র 

 বহিঃসংযোগ 

 দয়ামণি বার্লা: ঝাড়খণ্ডের কণ্ঠস্বর   

বিষয়শ্রেণী:ভারতীয় সংবাদপত্রের সাংবাদিক
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতীয় লেখিকা
বিষয়শ্রেণী:২০শ শতাব্দীর ভারতীয় সাংবাদিক
বিষয়শ্রেণী:উপমহাদেশীয় আদিবাসী লেখক
বিষয়শ্রেণী:ঝাড়খণ্ডের লেখিকা
বিষয়শ্রেণী:ভারতীয় পরিবেশবিদ
বিষয়শ্রেণী:ভারতীয় মানবাধিকার কর্মী
বিষয়শ্রেণী:ভারতীয় কর্মী সাংবাদিক
বিষয়শ্রেণী:২১শ শতাব্দীর ভারতীয় লেখক
বিষয়শ্রেণী:২১শ শতাব্দীর ভারতীয় লেখিকা
বিষয়শ্রেণী:২১শ শতাব্দীর ভারতীয় নারী সাংবাদিক
বিষয়শ্রেণী:২১শ শতাব্দীর ভারতীয় সাংবাদিক
বিষয়শ্রেণী:ঝাড়খণ্ডের রাজনীতিতে নারী
বিষয়শ্রেণী:আম আদমি পার্টির রাজনীতিবিদ
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:জীবিত ব্যক্তি
বিষয়শ্রেণী:মুন্ডা
বিষয়শ্রেণী:ভারতীয় নারী পরিবেশবাদী